b'\n_START_ARTICLE_\nInari (mitologija)\n_START_PARAGRAPH_\nInari je v japonski mitologiji bog ri\xc5\xbea, plodnosti, kmetijstva, industrije in materialnega uspeha. Je zavetnik lisic, ki so njegove predstavnice pri ljudeh. V nekaterih legendah je mo\xc5\xbe Uke-mo\xc4\x8di.\n_START_SECTION_\nOsebnost\n_START_PARAGRAPH_\nInari nima natan\xc4\x8dno dolo\xc4\x8dene osebnosti. Lahko nastopa v podobi mo\xc5\xa1kega, \xc5\xbeenske ali androgina. V\xc4\x8dasih je samostojno bo\xc5\xbeansvo, v\xc4\x8dasih pa deluje v trojici, ki je v trinajstem stoletju bila ponekod celo raz\xc5\xa1irjena na petorko. Najbolj zanimiva zna\xc4\x8dilnost boga Inarija je pripadnost dvema religijama, saj ga \xc4\x8dastijo tako \xc5\xa1intoisti kot budisti. Simboli njegovega bo\xc5\xbeanstva so lisice, imenovane kitsune, in prstan, ki izpolni vsako \xc5\xbeeljo.\n_START_SECTION_\nZgodovina\n_START_PARAGRAPH_\nInari pomeni \'"prina\xc5\xa1ati ri\xc5\xbe" in izvira iz ine nari, ki pomeni "pridelovati ri\xc5\xbe", kar upravi\xc4\x8duje \xc4\x8da\xc5\xa1\xc4\x8denje tega bo\xc5\xbeanstva kot zavetnika kmetijstva \xc5\xa1e iz petega stoletja. To datacijo potrjuje tudi gradnja prvega templja, ki mu je bil posve\xc4\x8den leta 711 v kraju Fushimi-ku pri Kyotu. S \xc4\x8dasom se je \xc4\x8da\xc5\xa1\xc4\x8denje boga Inari \xc5\xa1irilo. Leta 942 je bil Inari uradno vklju\xc4\x8den med najvi\xc5\xa1je bogove. Ob koncu enajstega stoletja je sam cesar romal do sveti\xc5\xa1\xc4\x8da, kar je zelo pove\xc4\x8dalo njegov sloves. Leta 1468 je bil tempelj med vojno po\xc5\xbegan in obnova je zahtevala ve\xc4\x8d kot trideset let. Obnovljena je bila tudi liturgija. Prej\xc5\xa1nje sveti\xc5\xa1\xc4\x8de je bilo sestavljeno iz treh templjev, ki so bili posve\xc4\x8deni trem oblikam boga Inarija. Novo sveti\xc5\xa1\xc4\x8de pa je obsegalo le eno zgradbo, v kateri je bilo izpostavljenih skupnemu \xc4\x8da\xc5\xa1\xc4\x8denju pet Inarijevih oblik. Poleg tega je bil v isti zgradbi name\xc5\xa1\xc4\x8den tudi budisti\xc4\x8dni tempelj s pripadajo\xc4\x8dim klerom vred._NEWLINE_V sedemnajstem stoletju, ko je zavladala dinastija Tokugawa, je bila oblast prene\xc5\xa1ena v Edo, poznej\xc5\xa1i Tokio, kjer je bil Inari zelo popularen, Tako je postal zavetnik najrazli\xc4\x8dnej\xc5\xa1ih kategorij, na primer kova\xc4\x8dev in vojakov, ribi\xc4\x8dev in gasilcev, igralcev in prostitutk. To ga je po\xc4\x8dasi ozna\xc4\x8dilo za bo\xc5\xbeanstvo "dobrega po\xc4\x8dutja", ki skrbi za zdravje, zabavo in zaslu\xc5\xbeek svojih \xc4\x8dastilcev. Ko se je \xc5\xbea\xc4\x8del kovati denar, ki je spremenil vse dotedanje pojme bogastva, je Inari postal tudi zavetnik denarnega imetja in industrije._NEWLINE_Zakon iz leta 1868, ki je lo\xc4\x8dil budisti\xc4\x8dne templje od \xc5\xa1intoisti\xc4\x8dnih, je posebno prizadel Inarijeva sveti\xc5\xa1\xc4\x8da. Ponekod so bili templji preurejeni, drugje so bile spremembe le navidezne. Na splo\xc5\xa1no se verniki niso dosti zmenili za uradno delitev religij in so nadaljevali s starimi obredi v obeh oblikah.\n_START_SECTION_\nVelika in mala sveti\xc5\xa1\xc4\x8da\n_START_PARAGRAPH_\n\xc4\x8ca\xc5\xa1\xc4\x8denje boga Inarija je raz\xc5\xa1irjeno po vsej Japonski, saj mu je posve\xc4\x8deno kar 32 tiso\xc4\x8d od okoli 90 tiso\xc4\x8d vseh \xc5\xa1intoisti\xc4\x8dnih templjev.  Presene\xc4\x8da podatek, da to \xc5\xa1tevilo vklju\xc4\x8duje samo templje s stalno prisotnostjo sve\xc4\x8denika, kar pomeni, da je dovolj vernikov, da s prostovoljnimi prispevki pre\xc5\xbeivijo 32 tiso\xc4\x8d duhovnikov in njihovih dru\xc5\xbein. Veliko ve\xc4\x8d je manj\xc5\xa1ih templjev v javnih parkih, po privatnih hi\xc5\xa1ah in pisarnah, pa tudi samo ob robu cesti\xc5\xa1\xc4\x8da ali med polji, kjer zadostuje tudi manj kot kvadratni meter prostora za ureditev sakralnega znamenja.\n_START_SECTION_\nRde\xc4\x8di portali in kamnite lisice\n_START_PARAGRAPH_\nVeliki rde\xc4\x8di portali toriiji, ki so zna\xc4\x8dilni za dostop na vse japonske posve\xc4\x8dene kraje, so posebno \xc5\xa1tevilni pri Inarijevih templjih. Tu je torii ne samo portal, pod katerim vodi pot do sveti\xc5\xa1\xc4\x8da, temve\xc4\x8d daritev bo\xc5\xbeanstvu kot pro\xc5\xa1nja ali kot zahvala za usli\xc5\xa1ano pro\xc5\xa1njo. Torii predstavlja obi\xc4\x8dajno daritev Inariju in ga je zato mo\xc4\x8d najti v vseh oblikah in velikostih pri vsakem, tudi najmanj\xc5\xa1em, njegovem sveti\xc5\xa1\xc4\x8du. Veliko romarsko sveti\xc5\xa1\xc4\x8de Fushimi Inari Taisha je dostopno po poti skozi toriije, ki stojijo tesno drug ob drugem za pribli\xc5\xbeno \xc5\xa1tiri kilometre._NEWLINE_Druga zna\xc4\x8dilnost Inarijevih templjev so lisice, kitsune, upodobljene v kamnu ali lesu v ne\xc5\xa1tetih primerkih. Po legendi so to bo\xc5\xbeje sodelavke ali celo upodobitve boga samega. V gobcu ali v \xc5\xa1api nosijo \xc4\x8dudodelni kamen in klju\xc4\x8d, v\xc4\x8dasih ri\xc5\xbeev snop ali vre\xc4\x8dko ri\xc5\xbea, v\xc4\x8dasih srp ali me\xc4\x8d, v\xc4\x8dasih pa mladi\xc4\x8da. Tem kipom lisic, ki so visoke od 10 cm do 2 metrov, verniki zave\xc5\xbeejo bele ali rde\xc4\x8de predpasnike, ki so znak spo\xc5\xa1tovanja in zaobljube.'